ધર્મજઃ ગામની પાદરે વડ હોય અને તેની આસપાસ ચોતરો હોય. આ ચોતરે બેસીને અલક-મલકની ચર્ચાઓ થતી હોય. મોટા ભાગના લોકો તેને ગામગપાટા કહેતા હોય છે. ચરોતર પ્રદેશમાં વૈશ્વિક ગામની ઓળખ ધરાવતા ધર્મજ કેળવણી મંડળના અમૃત મહોત્સવની ઉજવણી અંતર્ગત વિવિધ 75 કાર્યક્રમોનું આયોજન થયું છે. તે પૈકી ત્રણ કાર્યક્રમોના ત્રિવેણી સંગમ જેવું કામ ગામે કર્યું છે. ગામની પુત્રવધૂઓએ લીલાં વસ્ત્રો પહેરી નેવું વર્ષની ઉંમરનાં, પણ અડીખમ એવાં મંછાબહેન કશીભાઈ પટેલની આગેવાનીમાં 75 વૃક્ષોનું રોપણ કર્યું. ત્યાર બાદ ગામની તમામ શૈક્ષણિક સંસ્થાઓમાં અભ્યાસ કરતા સૌ વિદ્યાર્થીઓ દ્વારા ગામની ગલીઓમાં શિક્ષણરથ યાત્રા કાઢવામાં આવી.